Up-411/01
Natisni
Opravilna št.:
Up-411/01
Datum odločitve:
22. 4. 2003
ECLI:
ECLI:SI:USRS:2003:Up.411.01
Akt:
Ustavna pritožba A. A. zoper sklep Vrhovnega sodišča št. Up 969/2000 z dne 19. 9. 2001 v zvezi s sklepom Upravnega sodišča št. I Uv 17/96 z dne 8. 12. 1999
Izrek:
Ustavna pritožba A. A. zoper sklep Vrhovnega sodišča št. Up 969/2000 z dne 19. 9. 2001 v zvezi s sklepom Upravnega sodišča št. I Uv 17/96 z dne 8. 12. 1999 se zavrže.
Evidenčni stavek:
Ustavno sodišče je ustavno pritožbo zavrglo, ker pritožnik nima več pravnega interesa za nadaljevanja postopka z ustavno pritožbo.
Geslo:
1.4.52.2 - Ustavno sodstvo - Postopek - Procesne predpostavke v postopku ustavne pritožbe - Pravni interes za vložitev ustavne pritožbe.
Pravna podlaga:
Člen 55.1, Zakon o Ustavnem sodišču [ZUstS]
Opomba:
Vrsta zadeve:
ustavna pritožba
Vrsta akta:
posamični akt
Datum vloge:
8. 10. 2001
Vrsta odločitve:
sklep
Vrsta rešitve:
zavrženje
Dokument:
US22319
Up-411/01 - 5
9. 5. 2003
SKLEP
Ustavno sodišče je v postopku za preizkus ustavne pritožbe A. A. iz Ž. na seji senata dne 22. aprila 2003 in v postopku po četrtem odstavku 55. člena Zakona o Ustavnem sodišču (Uradni list RS, št. 15/94)
sklenilo:
Ustavna pritožba A. A. zoper sklep Vrhovnega sodišča št. Up 969/2000 z dne 19. 9. 2001 v zvezi s sklepom Upravnega sodišča št. I Uv 17/96 z dne 8. 12. 1999 se zavrže.
Obrazložitev
1. Pritožnik navaja, da sta izpodbijana sklepa v neskladju z Ustavo in z zakoni, ker ne navajata zakonske podlage za izbris njegovega stalnega prebivališča v Sloveniji, ki ga je imel že od leta 1965. Poudarja, da so mu bili hkrati z izbrisom odvzeti dokumenti in izrečen izgon iz države. V izgnanstvu naj bi preživel več kot sedem let. Meni, da bi moral biti njegov primer rešen v skladu z odločbama Ustavnega sodišča št. U-I-284/97 z dne 4. 2. 1999 (Uradni list RS, št. 14/99 in OdlUS VIII, 22) in št.
Up-333/96 z dne 1. 7. 1999 (OdlUS VIII, 286). Uveljavlja kršitev pravice do sodnega varstva iz 23. člena Ustave in pravic iz Konvencije o varstvu človekovih pravic in temeljnih svoboščin (Uradni list RS, št. 33/94, MP, št. 7/94 - EKČP).
2. Vrhovno sodišče je z izpodbijanim sklepom zavrnilo pritožbo in potrdilo sklep prvostopenjskega sodišča. Ugotovilo je, da je prvostopenjsko sodišče pravilno odločilo, da izpodbijani akt (dopis) ni dokončni posamični akt, s katerim bi bilo odločeno o tožnikovi pravici, obveznosti ali pravni koristi, niti posamičen akt oziroma dejanje, s katerim se posega v pritožnikove ustavne pravice.
3. Ustavno sodišče je z odločbo št. U-I-246/02 z dne 3. 4. 2003 (Uradni list RS, št. 36/03) odločilo, da je Zakon o urejanju statusa državljanov drugih držav naslednic nekdanje SFRJ v Republiki Sloveniji (Uradni list RS, št. 61/99 in nasl. - v nadaljevanju ZUSDDD) v neskladju z Ustavo, ker državljanom drugih republik, ki so bili izbrisani iz registra stalnega prebivalstva, ne priznava stalnega prebivanja od navedenega dne. Odločilo je tudi, da se z dovoljenjem za stalno prebivanje, ki so ga državljani drugih republik, ki so bili 26. 2. 1992 izbrisani iz registra stalnega prebivalstva, že pridobili, ugotavlja stalno prebivanje od dneva izbrisa. Ministrstvo za notranje zadeve jim mora po uradni dolžnosti izdati dopolnilne odločbe o ugotovitvi njihovega stalnega prebivanja v Republiki Sloveniji od 26. 2. 1992 dalje. Odločilo je tudi, da je ZUSDDD v neskladju z Ustavo, ker ne ureja pridobitve dovoljenja za stalno prebivanje tistih izbrisanih državljanov drugih republik nekdanje SFRJ, ki jim je bil izrečen ukrep prisilne odstranitve tujca iz 28. člena Zakona o tujcih (Uradni list RS, št. 1/91 in nasl - ZTuj). Na podlagi navedene odločitve bo zakonodajalec moral urediti položaj tudi tem državljanom drugih republik. Ustavno sodišče je tudi razveljavilo rok treh mesecev za vložitev prošenj za izdajo dovoljenja za stalno prebivanje državljanov drugih republik, ki so bili dne 26. 2. 1992 izbrisani z registra stalnega prebivalstva. Tako ima pritožnik še vedno možnost, da vloži prošnjo za izdajo dovoljenja za stalno prebivanje na podlagi ZUSDDD, če tega še ni storil. Če pritožnik v ustavni pritožbi zmotno navaja, da mu je bil izrečen izgon iz države, dejansko pa mu je bil izrečen ukrep prisilne odstranitve, ker zaradi izbrisa ni imel urejenega pravnega položaja v Republiki Sloveniji, bo lahko svoj pravni položaj za čas trajanja tega ukrepa uredil v skladu z novo ureditvijo, ki jo zakonodajalec mora sprejeti v roku šest mesecev od dneva objave navedene odločbe v Uradnem listu Republike Slovenije.
4. Iz izpodbijanih odločb je razvidno, da je pritožnik v upravnem sporu uveljavljal sodno varstvo zaradi nezakonitega izbrisa iz registra stalnega prebivalstva. Ker ima pritožnik na podlagi ZUSDDD v zvezi z odločbo Ustavnega sodišča št. U-I-246/02 vse možnosti, da uredi svoj pravni položaj tujca v Republiki Sloveniji, če je bil dne 26. 2. 1992 izbrisan iz registra stalnega prebivalstva, pritožnik nima več pravnega interesa za nadaljevanje postopka z ustavno pritožbo. Zato je Ustavno sodišče ustavno pritožbo zavrglo.
5. Senat Ustavnega sodišča je sprejel ta sklep na podlagi prve alineje 50. člena Zakona o Ustavnem sodišču ( v nadaljevanju ZUstS) v sestavi: predsednica senata Milojka Modrijan ter člana dr. Janez Čebulj in Lojze Janko. Sklep je sprejel soglasno. Ker senat ustavne pritožbe ni sprejel, je bila zadeva v skladu z določbo četrtega odstavka 55. člena ZUstS predložena drugim sodnicam in sodnikom Ustavnega sodišča, razen sodniku Jožetu Tratniku, ki je bil izločen. Ker se za sprejem niso izrekli trije od njih, ustavna pritožba ni bila sprejeta v obravnavo.
Predsednica senata
Milojka Modrijan